雜歌
作者：李端
朝代：唐

paragraphs: 漢水至清泥則濁，松枝至堅蘿則弱。
十三女兒事他家，顏色如花終索寞。
蘭生當門燕巢幙，蘭芽未吐燕泥落。
爲姑偏忌諸嫂良，作婦翻嫌壻家惡。
人生照鏡須自知，無鹽何用妬西施。
秦庭野鹿忽爲馬，巧僞亂真君試思。
伯奇掇蜂賢父逐，曾參殺人慈母疑。
酒沽千日人不醉，琴弄一弦心已悲。
常聞善交無爾汝，讒口甚甘良藥苦。
山雞錦翼豈鳳凰，隴鳥人言止鸚鵡。
向栩非才徒隱竈，田文有命那關戶。
犀燭江行見鬼神，木人登席呈歌舞。
樂生東去終居趙，陽虎北轅飜適楚。
世間反覆不易陳，緘此貽君淚如雨。